O ngábə́ Éden, áfūb Zambá, mətabí, məkyaí mə́sə, mə́ dzamaŋan kód dzoe, ngɔg karnélian, topaz, yaspa, krisolíd, oniks, safir, karbuǹkel, emerôdə. Mim̀bɔ́d míe mí ngábə́ ńtiŋán ǹtiŋán ai mvɔ́d, byə́m bítē bísə̄ bə́ ngákomozan byá ámōs bə́ komo wa. 14Mə ngákom wa anə́ kērúbim ǹkála yǎ ā ndami məfǎb, o ngábə́ á ḿfūfúb ǹkǒl Zāmbá o wulugu á mâg mə́ ndóan á yób. 15Eyiŋ dzóe é ngábə́ ényiŋ mə́kómóngá, a tádígi ámōs ó ngākomban a kələ kwí anə́ ábē lázu kwí ábə wa. 16Ású ésīé mákíd dzóe, ńdɔ ó ngádzali wǎmēn ai mətóm ai miǹsə́m, asú tē mafudi wa á ńsāmbá ényɔ́ ā yə̌m kig oyǎb ai ńkǒl Zāmbá, wa, kerúbim ǹkála, mayi wa vaa á zāŋ mâg mə́ ndóan. 17Ǹnə́m wóe ó ngābə́ məbún ású ábəŋ ékob dóe, o ngábɔli fəg dzoe ású abəŋ ékob dóe, mə ngásógolo wa á sí. Ńdɔ mə ngátə́le wa "Zǎn yén" á mís míńkúkúmá. 18Ású ábuí míńsə́m dóe, ású miǹkuǎn mədugán míe, ńdɔ o ngábɔli mim̀fúfúb bitɔbɔgɔ míe, ńdɔ mə ngákúli wa ndóan á nyɔ́l nə́ é man wa dígi, mə́ və̄ŋán wa ásǔb á sí á mís mə́ é bod bə́sə̄ bə́ bə́bə́gə wa. 19É mod ósə ǎ yəm wa á zāŋ məyɔŋ a dzə́m kám ású dóe. O ńtɔa yǎ dzóm ékɔn wɔ̌ŋ, ǒ man yǎ éməmáná !